Document ID: 32007L0057

KOMISIJAS DIREKTĪVA 2007/57/EK
(2007. gada 17. septembris),
ar ko groza dažus pielikumus Padomes Direktīvai 76/895/EEK, 86/362/EEK, 86/363/EEK un 90/642/EEK attiecībā uz ditiokarbamātu atliekvielu maksimāli pieļaujamo daudzumu
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1976. gada 23. novembra Direktīvu 76/895/EEK par pesticīdu atlieku maksimāli pieļaujamo daudzumu noteikšanu augļos un dārzeņos un uz tiem (1) un jo īpaši tās 5. pantu,
ņemot vērā Padomes 1986. gada 24. jūlija Direktīvu 86/362/EEK par pesticīdu atliekvielu maksimāli pieļaujamo daudzumu noteikšanu labībā un uz tās (2) un jo īpaši tās 10. pantu,
ņemot vērā Padomes 1986. gada 24. jūlija Direktīvu 86/363/EEK par maksimāli pieļaujamā pesticīdu atlieku daudzuma noteikšanu dzīvnieku izcelsmes produktos un uz tiem (3) un jo īpaši tās 10. pantu,
ņemot vērā Padomes 1990. gada 27. novembra Direktīvu 90/642/EEK par pesticīdu atlieku maksimāli pieļaujamā daudzuma noteikšanu konkrētos augu izcelsmes produktos un uz tiem, ieskaitot augļus un dārzeņus (4) un jo īpaši tās 7. pantu,
tā kā:
(1)
Maksimāli pieļaujamais daudzums (MRL) apzīmē pesticīdu minimālo koncentrāciju, kas vajadzīga augu efektīvai aizsardzībai un ko izmanto tādā veidā, lai atliekvielu līmenis būtu iespējami zemāks un pieņemams toksikoloģiskā ziņā, jo īpaši saistībā ar paredzamo devu.
(2)
Pesticīdu maksimāli pieļaujamo daudzumu regulāri pārskata un maina, lai ņemtu vērā jaunāko informāciju, ieskaitot jaunus vai mainītus lietošanas veidus. Komisiju informēja par jauniem vai mainītiem lietošanas veidiem, kuru rezultāts būs maneba, mankoceba, metirāma, propineba un tirama koncentrācijas izmaiņas.
(3)
Padomes Direktīvas 91/414/EEK (5) I pielikumā ar Komisijas Direktīvu 2003/81/EK (6) ir iekļauta darbīgā viela cirams. Minēto darbīgo vielu iekļāva Direktīvas 91/414/EEK I pielikumā, pamatojoties uz tās informācijas novērtējumu, kuru iesniedza attiecībā uz ierosināto lietošanas veidu. Pieejamo informāciju pārskatīja, un tā ir pietiekama, lai varētu noteikt dažu vielu maksimāli pieļaujamo daudzumu.
(4)
Maneba, mankoceba, metirāma, propineba un tirama maksimāli pieļaujamais daudzums Kopienā jau ir noteikts Direktīvā 76/895/EEK, 86/362/EEK, 86/363/EEK un 90/642/EEK. Šo MRL ņēma vērā, pielāgojot šajā direktīvā minēto vielu MRL. Maneba, mankoceba, metirāma, propineba un tirama atliekvielas nav iespējams atsevišķi noteikt, veicot regulāro kontroli, tāpēc maksimāli pieļaujamo daudzumu nosaka visai to pesticīdu grupai, kuri ir zināmi arī kā ditiokarbamāti. Tomēr propinebam, tiramam un ciramam ir atsevišķas metodes, taču tās nav regulāri piemērojamas. Šīs metodes jāizmanto konkrētos gadījumos, kad jānosaka īpašs propineba, cirama un/vai tirama daudzums.
(5)
Komisijas pārskata ziņojumos, ko sagatavoja, lai attiecīgās darbīgās vielas iekļautu Direktīvas 91/414/EEK I pielikumā, minētajām vielām noteica pieļaujamo dienas devu (PDD) un vajadzības gadījumā - akūto standartdevu (ASD). Ar attiecīgo darbīgo vielu apstrādāto pārtikas produktu iedarbība uz patērētājiem ir pārbaudīta un novērtēta saskaņā ar Kopienas procedūrām. Tika ņemtas vērā arī Pasaules Veselības organizācijas (7) publicētās pamatnostādnes un Augu zinātniskās komitejas (8) atzinums par izmantotajām metodēm. Tika secināts, ka ierosinātais MRL neizraisīs minēto PDD vai ASD pārsniegšanu.
(6)
Ja atļautas augu aizsardzības līdzekļu lietošanas dēļ pārtikas produktā vai uz tā nav nosakāma pesticīdu koncentrācija vai ja attiecīgos līdzekļus nav atļauts lietot, vai ja par dalībvalstīs atļauto lietošanas veidu nav sniegti vajadzīgie dati, vai ja nav sniegti vajadzīgie dati par tādu lietošanas veidu trešās valstīs, kura dēļ rodas atliekvielas pārtikas produktos, kas var nonākt apritē Kopienas tirgū, vai uz tiem, tad par maksimāli pieļaujamo daudzumu nosaka zemāko analītiski nosakāmo daudzumu.
(7)
Tāpēc Direktīvas 76/895/EEK, 86/362/EEK, 86/363/EEK un 90/642/EEK pielikumos norādītais MRL jāgroza, lai atbilstoši uzraudzītu un kontrolētu lietojuma aizliegumu un aizsargātu patērētāju. Ja MRL jau ir noteikts minēto direktīvu pielikumos, ir lietderīgi tos grozīt. Ja MRL vēl nav noteikts, ir lietderīgi to noteikt pirmo reizi.
(8)
Tāpēc attiecīgi jāgroza Direktīva 76/895/EEK, 86/362/EEK, 86/363/EEK un 90/642/EEK.
(9)
Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 76/895/EEK II pielikumā svītro ierakstu attiecībā uz tiramu.
2. pants
Direktīvu 86/362/EEK groza saskaņā ar šīs direktīvas I pielikumu.
3. pants
Direktīvu 86/363/EEK groza saskaņā ar šīs direktīvas II pielikumu.
4. pants
Direktīvu 90/642/EEK groza saskaņā ar šīs direktīvas III pielikumu.
5. pants
Dalībvalstis vēlākais līdz 2008. gada 18. martam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto noteikumu tekstus, kā arī minēto noteikumu un šīs direktīvas atbilstības tabulu.
Tās piemēro minētos noteikumus no 2008. gada 19. marta.
Kad dalībvalstis pieņem minētos noteikumus, tajos ietver atsauci uz šo direktīvu, vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
6. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
7. pants
Šī direktīva ir adresēta dalībvalstīm.
Briselē, 2007. gada 17. septembrī

Labels: 3
17
6